***My Policeman*** er en amerikansk romantisk dramafilm fra 2022 regissert av Michael Grandage. Hovedrollene spilles av Harry Styles, Emma Corrin, Gina McKee og Linus Roache. Filmen hadde verdenspremiere under Toronto International Film Festival den 11. september 2022.

Handling
--------

Pensjonistene Marion og Tom bor i den engelske kyst-byen Peacehaven. Etter å ha fått vite at deres tidligere venn fra flere tiår siden, Patrick, har fått et hjerneslag, går Marion med på å ta Patrick inn i hjemmet deres og hun blir hans omsorgsperson. Tom misliker Marion fordi hun lar Patrick komme tilbake til livene deres. Han nekter å erkjenne Patricks eksistens i hjemmet deres. Når Marion sorterer gjennom Patricks eiendeler, kommer hun over dagboken hans fra slutten av 1950-tallet - som reflekterer over hans tidligere forhold til Tom.

I 1957 i Brighton, møtes kurator Patrick Hazelwood og politimannen Tom Burgess. Patrick lar Tom få visittkortet sitt, og Tom besøker ham senere på museet han arbeider ved. Patrick inviterer Tom til leiligheten sin en natt for å lage et portrett av ham. De to har drinker sammen, og møtet ender med oralsex. Etterpå forlater en rystet Tom brått hjemmet hans. Patrick besøker senere en pub en natt, og begynner å ha sex med en fremmed i en bakgate før de blir oppdaget av politiet. Patrick klarer å stikke av, og møter Tom igjen. De innrømmer følelsene sine, og de to har sex - noe som resulterer i et lidenskapelig romantisk forhold. På grunn av lover som kriminaliserer homoseksualitet, samt Toms frykt for å sette jobben hans i politiet i fare, må de fortsette forholdet sitt i det skjulte.

Tom møter lærer Marion Taylor, og de begynner også et forhold. Han introduserer henne for Patrick. De tre blir raskt nære venner, og knytter bånd over deres felles interesse for kunst. Tom frir senere til Marion, og de gifter seg. Men forholdet hans til Patrick fortsetter. Når Patrick besøker Tom og Marion hjemme hos dem, oppdager hun at de to oppfører seg kjærlig ovenfor hverandre - noe som utløser hennes underliggende mistanker om Toms seksualitet. Marion føler seg sint og forrådt, noe som forverres når Patrick inviterer Tom til å reise sammen med ham på en forretningsreise til Venezia. Kort tid etter at de kommer tilbake til England, blir Patrick arrestert av politiet i Brighton på grunn av en anonym rapport som anklager ham for homoseksuelle aktiviteter.

Saken mot ham går til rettssak, hvor Marion vitner på hans vegne. Men Patricks dagbøker, som beskriver hans romantiske og seksuelle forhold til Tom, blir lagt frem for retten. Patrick blir dømt til to år i fengsel, og Tom får sparken fra politiet. Tom og Marion forsøker å gå videre med livene sine. Han bekjenner sin kjærlighet til henne, og lover at de aldri skal snakke om Patrick igjen. I nåtiden innrømmer Marion overfor Tom at hun var den som rapporterte Patrick, som et siste forsøk på å redde ekteskapet med Tom. Men at hun har levd med skyldfølelse helt siden den gang. Nå ønsker hun at Tom skal innse at ekteskapet deres har vært basert på løgner, og at Patrick alltid har vært hans eneste virkelige kjærlighet. Marion forteller at hun ønsker å forlate Tom, og ber om at han tar vare på Patrick. Til slutt går Tom går endelig inn på Patricks værelse, og de omfavner hverandre kjærlig.

Rolleliste
----------

* Harry Styles som Tom Burgess
* Linus Roache som eldre Tom Burgess
* Emma Corrin som Marion Taylor
* Gina McKee som eldre Marion Taylor
* David Dawson som Patrick Hazlewood
* Rupert Everett som eldre Patrick Hazlewood
* Jack Bandeira som Leonard

Eksterne lenker
---------------

* Internet Movie DataBase
* Trailer, youtube.com